বেগুন রাজকন্যা
প্রিন্সেস অবার্গিন বা বেগুন রাজকন্যা হল পাঞ্জাব অঞ্চল থেকে উৎসারিত একটি ভারতীয় লোককথা যা ফ্লোরা অ্যানি স্টিল দ্বারা বিশেষভাবে সংগৃহীত হয়েছিল। এই লোককাহিনী একটি রাজকন্যাকে কেন্দ্র করে যার জীবনশক্তি একটি নেকলেস বা কন্ঠহারের সাথে বাঁধা। এই কন্ঠহার একবার এক ক্ষতিকর শত্রুর হাতে পড়ার সাথে সাথে রাজকন্যা মৃতের ন্যায় গভীর ঘুমে আচ্ছন্ন হয়। ইউরোপীয় রূপকথার স্নো হোয়াইট এবং স্লিপিং বিউটির সাথে এই গল্পের প্রধান নারী চরিত্রের বিশেষ মিল দেখা যায়। ভারতে এই গল্পের অঞ্চলভেদে বিভিন্ন সংস্করণ বিদ্যমান। কোন সংস্করণে একজন নায়িকা এবং একজন নায়কের কথা বলা হয় যাদের জীবন একটি মায়াবী কন্ঠহারের সাথে সংযুক্ত।